钦定古今图书集成/理学汇编/字学典/第054卷 > 《徐官古今印史》 > 《隶书大略》
## 钦定古今图书集成/理学汇编/字学典/第054卷 > 《徐官古今印史》 > 《隶书大略》

古人纪事皆是篆书，更无别字也。始皇时，狱讼繁剧，
衡石程书。程邈始变篆为隶，所以便隶佐所书，故曰
隶书，亦曰佐书。后之人以其形势言之，曰“蚕头燕尾，
斩钉截铁”，又云“摧锋剑折，落点星垂”，皆是也。王次仲
又小变其法，曰八分书比隶大同小异，但无点画俯
仰之势耳。或曰：“八分者，去篆二分，尚有八分之意。”未
知是否？嗟夫，书至此二人，古法大坏。后得蔡邕刊正
《六经》文字，书丹刻石于太学，古书稍得显明，下此日
趋简易，轻沙流荡而无法，殊不足观矣。隶书不可施
于印章，惟崔子玉作篆尚匾，有似隶耳，实非隶也。隶
书结体微方，一一翻篆为之，既不移易位置，又不减
省其画，才是书家翘楚。近世如司马温公、魏鹤山、熊
与可诸公，以篆法寓诸隶体，最为近古，此后不多见
也。宋儒以楷书有古意者，亦曰隶书。若我朝黄学士
谏“从古正文，其庶几乎。”於乎！古书谨重如人，端冕佩
玉，危坐拱立，望之而庄敬之心生焉。今书如岸帻亵
裘，利其便安，人狎而悦之。若行草则褰裳缚裤，趫步
而趋矣。使古人复生，而视今之字，必将骇眩而惊叹，
而人顾鲜有知其非者，何邪？又窃怪夫今之学者，眈
嗜怀素、智永诸帖，终岁摹拟，敝精竭神，犹恨其不相
似，而仓史古篆，罔克究焉。何取法乎僧，而藐视圣人
邪？多见其不慎所择也。古人有言：“宝书须宝德。”有藏
文公《周易本义》真迹，百金不愿易者，亦此意也。大抵
评书者且无问其他，只看写得合道理乃是。知书者。
若写“群”字，便要见得“君”字当在上，“羊”字当在下，庶知
尊君之义。若二字并列，则失之甚矣。此之谓不知类。
尝见吴文定公《跋褚遂良书》云：“书家谓作真字，能寓
篆隶，法则高古。”今观褚公所书益信。蔡虚斋曰：“天下
之字，人皆知其为圣人所制，而不知实本”于造化所
为精蕴。后叙曰：“六《书》而明，譬若航海有筏，指月在天，
《六经》可无训诂而自明也。”是皆知本之论，如何后世
专取姿媚以悦人，而不求古人之心，画而理，晦而道，
厄矣！官也，悯古道之亡，而用心于此，亦已久矣。非敢
立异以违众也，特据夫理而已。理之所在，是之所必
归也。方今古学大兴，当有“见而好之者，不待求子云
于后世也。”